《顾南雅画黑龙潭唐梅为望坡尚书作》
清代·吴嵩梁

崇安县古传红梅，清献手植花仍开。滁州老梅尤可敬，醉翁此地曾觞咏。

唐梅种者知何人，俯视宋树皆耳孙。黑龙潭深不可极，前九百载蟠其根。

繁苞怒坼大于盏，艳雪一照无黄昏。沙壹浣絮荒江滨，古木曾现苍龙身。

梅乎夭矫亦龙化，五朝呵护当有神。尚书昔秉中丞节，岁丰民和政无阙。

悬知此树即甘棠，争看穿花飞彩蝶。学士奉使三年还，门墙桃李长追攀。

酒酣为公纵奇笔，万里春风回指间。公谓此画世希有，乞君长句君许否。

要写平生铁石心，须凭拄地撑天手。野人性僻耽冷花，见此肝肺生杈丫。

三千万树香九里，梦踏月明寻钓槎。

作者简介：（1766—1834）江西东乡人，字子山，号兰雪。嘉庆五年举人，由内阁中书官贵州黔西州知州。工诗，为王昶、翁方纲、法式善所推重。有《香苏山馆诗钞》。